इस सीरीज को दो बेस्ट टीमों की जंग माना जा रहा है, जिनकी नजरें अगले साल होने वाले वर्ल्ड कप पर टिकी हैं। रूट ने कहा कि ये सीरीज अच्छा संकेत देगी कि दोनों टीमों की स्थिति क्या है जबकि वर्ल्ड कप की शुरुआत में एक साल से भी कम समय बचा है। वनडे सीरीज के दौरान बल्लेबाजी के अनुकूल पिचों की उम्मीद है। ट्रेंटब्रिज की पिच इंग्लैंड के बल्लेबाजों को काफी रास आती है जिन्होंने तीन सीजन में यहां दो बार 400 से अधिक का स्कोर बनाया है। एकदिवसीय सीरीज में नजरें भारत के कलाई के स्पिनरों पर रहेंगी लेकिन मेहमान टीम को जसप्रीत बुमराह की कमी खलेगी जबकि पीठ में तकलीफ के कारण भुवनेश्वर कुमार का भी पहले वनडे में खेलना संदिग्ध है।